C 312/258
EL
Επίσημη Εφημερίδα της Ευρωπαϊκής Ένωσης
1.9.2023
(30)
Σύμφωνα με το άρθρο 19 παράγραφος 3 στοιχείο β) του κανονισμού (ΕΕ) 2021/241 και το κριτήριο 2.2 του παραρτήματος V του εν λόγω κανονισμού, το σχέδιο ανάκαμψης και ανθεκτικότητας περιλαμβάνει εκτεταμένο σύνολο αλληλοενισχυόμενων μεταρρυθμίσεων και επενδύσεων που πρέπει να υλοποιηθούν έως το 2026.
Παρότι το σχέδιο ανάκαμψης και ανθεκτικότητας της Σουηδίας εγκρίθηκε μόλις το 2022, η υλοποίησή του βρίσκεται πλέον σε εξέλιξη.
Παρά το αργό ξεκίνημα, η υλοποίηση βρίσκεται γενικά σε καλό δρόμο και, στο παρόν στάδιο, οι κίνδυνοι μη απορρόφησης φαίνονται περιορισμένοι, δεδομένης της σχετικά μικρής χρηματοδοτικής κατανομής από το σχέδιο ανά­ καμψης και ανθεκτικότητας.
Οι επιχειρησιακές ρυθμίσεις μεταξύ της Επιτροπής και της Σουηδίας συνήφθησαν τον Μάιο του 2023.
Η Σουηδία αναμένεται να υποβάλει την πρώτη της αίτηση πληρωμής που θα συνδυάζει δύο δόσεις κατά το δεύτερο εξάμηνο του 2023.
Οι προετοιμασίες του κεφαλαίου για το REPowerEU και μιας προσθήκης λόγω της ελαφράς μείωσης της μη επιστρεπτέας στήριξης βρίσκονται σε εξέλιξη.
Η ταχεία συμπερίληψη του νέου κεφαλαίου για το REPowerEU στο σχέδιο ανάκαμψης και ανθεκτικότητας θα επιτρέψει τη χρηματοδότηση πρόσθετων μεταρρυθ­ μίσεων και επενδύσεων για τη στήριξη των στρατηγικών στόχων της Σουηδίας στον τομέα της ενέργειας και της πράσινης μετάβασης.
Η συστηματική και αποτελεσματική συμμετοχή των τοπικών και περιφερειακών αρχών, των κοινωνικών εταίρων και άλλων σχετικών ενδιαφερόμενων μερών παραμένει σημαντική για την επιτυχή εφαρμογή του σχεδίου ανάκαμψης και ανθεκτικότητας, καθώς και άλλων οικονομικών πολιτικών και πολιτικών απασχόλησης που υπερβαίνουν το εν λόγω σχέδιο, προκειμένου να διασφαλιστεί η ευρεία οικειοποίηση του συνολικού θεματολογίου πολιτικής.
(31)
Η Επιτροπή ενέκρινε όλα τα έγγραφα προγραμματισμού της πολιτικής συνοχής της Σουηδίας το 2022.
Η ταχεία υλοποίηση των προγραμμάτων της πολιτικής συνοχής συμπληρωματικά και σε συνέργεια με το σχέδιο ανάκαμψης και ανθεκτικότητας, συμπεριλαμβανομένου του κεφαλαίου για το REPowerEU, είναι καίριας σημασίας για την επίτευξη της πράσινης και της ψηφιακής μετάβασης, την αύξηση της οικονομικής και κοινωνικής ανθεκτικότητας και την επίτευξη ισόρροπης εδαφικής ανάπτυξης στη Σουηδία.
(32)
Πέρα από τις οικονομικές και κοινωνικές προκλήσεις που πραγματεύονται το σχέδιο ανάκαμψης και ανθεκτικότητας και τα προγράμματα της πολιτικής συνοχής, η Σουηδία αντιμετωπίζει ορισμένες πρόσθετες προκλήσεις που σχετίζονται με i) τις άνισες ευκαιρίες στην εκπαίδευση για μαθητές που προέρχονται από μειονεκτούντα κοινωνικοοικονομικά περιβάλ­ λοντα και από οικογένειες μεταναστών· ii) την ανάγκη να ενταχθούν καλύτερα οι μειονεκτούσες ομάδες στην αγορά εργασίας· και iii) την ανάγκη να μειωθεί η εξάρτηση από τα ορυκτά καύσιμα.
(33)
Αν και η Σουηδία έχει γενικά καλές επιδόσεις όσον αφορά τα εκπαιδευτικά αποτελέσματα, εξακολουθούν να υπάρχουν ανισότητες στο σουηδικό εκπαιδευτικό σύστημα.
Οι μαθητές από μειονεκτούντα κοινωνικοοικονομικά περιβάλλοντα και από οικογένειες μεταναστών έχουν περιορισμένες εκπαιδευτικές ευκαιρίες, συμπεριλαμβανομένων των ευκαιριών για την ανάπτυξη των δεξιοτήτων που απαιτούνται για την εύρεση εργασίας.
Οι ανισότητες στην εκπαίδευση αυξάνονται και συχνά συνδέονται με την έλλειψη ευκαιριών επιλογής του επιθυμητού σχολείου για μαθητές που προέρχονται από οικογένειες μεταναστών, ιδίως για όσους έφθασαν πρόσφατα στη Σουηδία.
Οι διαφορές στις πρακτικές βαθμολόγησης μεταξύ σχολείων ενδέχεται να υπονομεύουν περαιτέρω τα εκπαιδευτικά αποτελέσματα.
Η έλλειψη ειδικευμένων εκπαι­ δευτικών παραμένει προβληματική και είναι πιο πιεστική όσον αφορά τους εκπαιδευτικούς ειδικής αγωγής, τους διδά­ σκοντες συγκεκριμένων μαθημάτων σε υποχρεωτικά σχολεία και τους εκπαιδευτικούς επαγγελματικής κατάρτισης σε δευτεροβάθμια σχολεία.
Υπάρχει περιθώριο για τη βελτίωση της δομής και της διακυβέρνησης του εκπαιδευτικού συστήματος, συμπεριλαμβανομένης της διαδικασίας εγγραφής και του συστήματος βαθμολόγησης, καθώς και της εξέλιξης της σταδιοδρομίας των εκπαιδευτικών.
(34)
Η Σουηδία εξακολουθεί να αντιμετωπίζει προκλήσεις όσον αφορά την ένταξη στην αγορά εργασίας ατόμων από μειονεκτούντα περιβάλλοντα και οικογένειες μεταναστών, καθώς και όσον αφορά τη μείωση των υπολειπόμενων ελλεί­ ψεων δεξιοτήτων.
Υπάρχει αυξανόμενο χάσμα στα επίπεδα εκπαίδευσης των ατόμων που έχουν γεννηθεί εκτός Ένωσης σε σύγκριση με τα άτομα που έχουν γεννηθεί στην Ένωση, κυρίως λόγω του αυξημένου ποσοστού ολοκλήρωσης της τριτοβάθμιας εκπαίδευσης από τα άτομα που έχουν γεννηθεί στην Ένωση.
Το ποσοστό των ατόμων που εγκαταλείπουν πρόωρα την εκπαίδευση και την κατάρτιση αυξάνεται, ιδίως μεταξύ σπουδαστών που έχουν γεννηθεί εκτός Ένωσης.
Η ενίσχυση της συμμετοχής σε δραστηριότητες μάθησης είναι απαραίτητη για να βοηθηθούν τα άτομα από μειονεκτού­ σες ομάδες να αναπτύξουν δεξιότητες σημαντικές για την αγορά εργασίας και να αυξήσουν τις πιθανότητές τους να βρουν εργασία.
(35)
Χρειάζονται περισσότερες προσπάθειες προκειμένου η Σουηδία να επιτύχει τον εθνικό της στόχο για μηδενικές καθαρές εκπομπές άνθρακα έως το 2045.
Αν και η Σουηδία εξακολουθεί να συγκαταλέγεται μεταξύ των κρατών μελών με το υψηλότερο μερίδιο ανανεώσιμων πηγών ενέργειας στην τελική της κατανάλωση ενέργειας, η δυναμικότητα του δικτύου ηλεκτρικής ενέργειας και οι περιορισμοί μεταφοράς ενδέχεται να επιβάλλουν περιορισμούς στην περαιτέρω ανάπτυξη ανανεώσιμων πηγών ενέργειας στο μέλλον.
Το 2022, οι περιορισμοί αυτοί συνέβαλαν στην άνοδο των τιμών της ενέργειας για τη βιομηχανία και τα νοικοκυριά και περιόρισαν την επέκταση της οικονομικής δραστηριότητας σε απομακρυσμένες γεωγραφικές περιοχές.
Η αύξηση της δυναμικότητας του δικτύου ηλεκτρικής ενέργειας είναι καθοριστικής σημασίας, δεδομένου ότι η τελική κατανάλωση ηλεκτρικής ενέργειας της Σουηδίας αναμένεται να διπλασιαστεί σε 300 TWh έως το 2045, λόγω των αυξημένων αναγκών ηλεκτροδότησης της βιομηχανίας και των μεταφορών.
Ωστόσο, η κατασκευή και η ενίσχυση του δικτύου ηλεκτρικής ενέργειας υπόκειται σε καθυστερήσεις που οφείλονται σε χρονοβόρες διαδικασίες αδειοδότησης.
Επιπλέον, η Σουηδία διαθέτει ορισμένες από τις πιο χρονοβόρες διοικητικές διαδικασίες στην Ένωση για την ανάπτυξη ανανεώσιμων πηγών ενέργειας, ιδίως έργων χερσαίας αιολικής ενέργειας.
Η κυβέρνηση δρομολόγησε έρευνα για την απλούστευση των αξιολογήσεων περιβαλλοντικών αδειών στο πλαίσιο του σουηδικού περιβαλλοντικού κώδικα.
Ταυτόχρονα, απαιτείται συγκεκριμένη δράση πολιτικής για την επιτάχυνση των διοικητικών διαδικασιών για την επέκταση του δικτύου ηλεκτρικής ενέργειας και την ανάπτυξη ανανεώσιμων πηγών ενέργειας, παραδείγματος χάριν με τον περιορισμό